Mens fire ud af 10 bøder fra fotovogne udskrives på Grenåvej i Aarhus, så får flere af de store veje i Aarhus V ikke besøg af politiets fotovogne. Det viser en aktindsigt til TV 2 Østjylland.

Politiets forklaring er, at det ikke er så godt et sted at holde med en fotovogn. Det er bedre, at de er talstærkt til stede med en større indsats, hvor de inddrager lokalpolitiet, der har indgående kendskab til lokalbefolkningen.

- Vi har valgt en anden strategi for Aarhus vest, hvor vi laver større målrettede færdselsaktioner sammen med kolleger fra Aarhus vest, som både har lokalkendskabet og personkendskabet derude, siger Michael Henningsen fra Østjyllands Politi.

Ingen fotovogne fremover

Det undrer flere bilister på den befærdede Grenaavej, at politiet vælger at satse så ensidigt på placeringen af fotovogne, men heller ikke fremover skal bilisterne på Edwin Rahrs i Aarhus vest forvente at se flere fotovogne.

- Vi har andre redskaber, vi kan bruge. Vi har vores laser med tilkoblede kameraer, vi har civile biler, der kører med fotoudstyr, vi har motorcyklister og civile motorcyklister, så jeg synes, vi har mange muligheder for at lave en god færdselskontrol derude, siger Michael Henningsen fra Østjyllands Politi.

Se i videoen ovenfor hvad bilisterne i Aarhus mener om de manglende fotovogne i Aarhus V.